Idil-Ural
Idil-Ural (tatarcha: Идел-Урал, ruscha: Идель-Урал) — tom maʼnoda Volga-Ural, Sharqiy Yevropadagi tarixiy mintaqa boʻlib, hozirgi Rossiya hududida joylashgan. Idil-Ural — Volga-Ural daryolarining boshqa shakldagi nomlanishi sanaladi. Tez-tez ishlatiladigan ruscha varianti Volgo-Uralye (ruscha: Волго-Уралье)dir. Idil-Ural atamasi koʻpincha Rossiyaning ushbu mintaqadagi 6 ta respublikasiga nisbatan ishlatiladi. Bular: Boshqirdiston, Chuvashiya, Mariy El, Mordoviya, Tatariston va Udmurtiyadir. Idil-Ural — Volga federal okrugining (Povolje, Povoljye) markazi hisolanadi. Mintaqadagi asosiy din islom va pravoslav xristianlikdir. XVI asrda Rossiya podsholigi tomonidan bosib olinishidan avval mintaqada mahalliy Ural qabilalari va bir qator davlatlarga, jumladan, Volga-Kama Bulgʻoriyasi, Xazarlar, Oltin Oʻrda va Qozon xonligiga qarashli boʻlgan.